Að hringja símtal (sjá bls. 19)

Í gegnum tíðina hef ég bara átt tiltölulega einfalda og ódýra farsíma. Fyrir skömmu tók ég þó í fyrsta sinn stökkið og fékk mér síma sem flokka má sem meðalöflugan. Það er, síma sem er ekki alveg fullorðins en þó a.m.k. nógu pakkaður af eiginleikum til að ég myndi ekki ráðleggja ömmu að kaupa sér hann.

Ég er að kynnast símanum þessa dagana og fór t.d. í fyrsta sinn á Netið á farsíma núna áðan. Þetta er e.t.v. ekki eitthvað sem maður sem gefur sig út fyrir að fylgjast vel með því sem er að gerast í tölvu- og tækniheiminum á að láta fréttast um sig. En svona er það nú bara – ég hef alltaf fundið eitthvað mikilvægara við peningana að gera heldur en að setja þá í símtæki.

Eitthvað stundarbrjálæði greip mig þó nú, kannski voru það Jesúauglýsingarnar, kannski löngun til að geta spilað helling af tónlist í símanum, kannski minnimáttarkennd yfir því að hafa alltaf verið með sömu gemsatýpur og eldri borgarar, svo ég skellti mér á 3G-samhæfðan sjónvarpssíma.

Fleetwood Mac eða Santana?

Það verður að viðurkennast að tilfinningin við að skoða Gmail innhólfið sitt í gemsanum í fyrsta skiptið var nokkuð sérstök. Kem ég til með að gera það oft? Sennilega ekki, en það er gaman að vita af því að það sé hægt. Og möguleikarnir eru óendanlegir. Ég sé fyrir mér að vera í partíi og lenda í rifrildi við einhvern um það hvort það voru Fleetwood Mac eða Santana sem sömdu Black Magic Woman. Þegar allt er komið í strand rífur maður upp símann, flettir upp í Wikipedia og málið er útkljáð (Fleetwood Mac sömdu og gáfu fyrst út, Santana gerði frægt).

En um leið eykst flækjustigið á þessu öllu saman. Þegar ég hef keypt mér síma hingað til hef ég rennt í gegnum leiðarvísinn á 20 mínútum og kunnað eftir það allt það helsta. Eftir 20 mínútur af lestri leiðarvísis nýju græjunnar var ég kominn á blaðsíðu 7 eða þar um bil og var þá búinn að læra hvernig ætti að taka upp myndskeið með myndavélinni. (Á blaðsíðu 19 var loks sagt frá því hvernig ætti að hringja með símanum...)

Notar maður þetta allt saman?

Þannig að ég verð að læra á símann í litlum skömmtum. Í gær lærði ég að taka myndir, hringja og taka á móti símtölum. Í kvöld lærði ég að sækja stillingar á vef Símans, fara á vefinn og horfa á sjónvarp í gemsanum. Á morgun ætla ég að læra að færa tónlist inn á græjuna og velja svalan hringitón sem allir öfunda mig af (loksins!). Þvínæst mun ég svo kanna einhverja enn fleiri eiginleika sem eru mér svo framandi að ég veit ekki einu sinni ennþá hverjir eru. Spennan er óbærileg þegar maður flettir leiðarvísinum – hvaða leyndardómar opnast manni á næstu síðu? (Ég held enn í vonina um að einhvers staðar sé takki sem breytir gemsanum í geislasverð... en það er kannski ekki komið nema í dýrustu týpurnar.)

Auðvitað hvarflar að manni öðru hvoru hvort það sé ekki bölvuð vitleysa að standa í þessu. Mun ég einhvern tímann horfa á Sjónvarpsfréttir í símanum? Taka mynd af vinum mínum og vista með símanúmerinu þeirra? Muna eftir að taka með mér heyrnartólin til að hlusta á tónlist í símanum? Stofna myndablogg? Eða læra almennilega að gera þetta án þess að þurfa að fletta upp í leiðarvísinum í hvert skipti?

Það kemur í ljós. En ég get a.m.k. loksins montað mig af því að vera kominn með svalari hringitón en amma....

Kristinn Jón Arnarson er almannatengslaráðgjafi hjá AP almannatengslum og fyrrverandi ritstjóri Tölvuheims. EM> P>